Hoe bewaar 'n mens die vrede van God in jou lewe? Somtyds het jy die antwoord in jou lewe baie nodig. Veral as jy dinge meegemaak het wat jou baie teleurgestel het. Wat in jou gevoelens oproep waarby jy dink: hoe kan dit dat so gereageer word? As jy onveilig, teleurgestel, oneerlik behandel voel. Hoe belangrik is dit dat ons die dinge bedink wat regtig goed is. Die dinge wat ons in onsself nie het nie maar wat die HERE ons wil gee. Die dinge wat die Gees in ons om Christus se werk wil bewerk.
Die eerste wat ons dan moet bedink is: "alles wat waar is". Dit kan somtyds so lyk dat die dinge wat nie reg en waar is nie gevolg word. Dit is somtyds so dat 'n mens die dinge wat regtig waar is vanuit die Skrif duidelik vorentoe bring en dit lyk asof dit teen 'n muur van eie gedagtes stoot. Hoe belangrik is dit dan om nie teleurgestel te bly nie maar te sien wat regtig die waarheid is. Om dan ook raak te sien al die kere wat die waarheid verkondig en gevolg word. Om nie vas te kyk in wat jy meegemaak het nie maar die groter prentjie van God se werk te sien. Die Gees wil ons die regte troos en houvas gee deur juis gerig te wees om die dinge wat regtig goed is. Om daardie dinge as 'n wonder te sien wat ons wys dat die vrede van God regtig bestaan en mense verander. Om juis die vrede te soek met God, met mense, met die natuur, met die werklikheid. Nie die onwaarheid, nie die leuen, nie my verkeerde siening oorwin nie. Christus wat die waarheid is het oorwin en wys dit ook steeds weer. Ons bid dat die Gees ons oë daarvoor steeds weer oopmaak.